Geen groot brandstofskok voorspelFoto: Brett_Hondow/Pixabay.com Die Automobiel-Assosiasie (AA) sê syfers van die Sentrale Energiefonds skets ŉ lustelose prentjie van brandstofpryse en geen groot aanpassings in die brandstofprys word verwag nie. “Die rand het met 13c effens verswak teen die Amerikaanse dollar sedert die Departement van Energie Mei se brandstofprys verrassend vroeg op Sondag 28 April bekend gemaak het,” het die AA in ŉ verklaring gesê. Die vereniging sê die internasionale olieprys het ook wipplank gery. “Die gevolg is ŉ gemengde uitslag,” het die AA gesê. Petrol kan moontlik aan die einde van die maand met 7c per liter daal. “Diesel het slegter gevaar en ŉ effense styging van 12c per liter is ŉ moontlikheid.” Die prys van paraffien kan moontlik met 9c styg. Die AA sê die koolstofbelasting tree op 5 Junie in werking. Dit kan ŉ bykomende 9c by die prys van petrol voeg en 10c by die dieselprys. “Ons hoop dat die nuwe regering dadelik sy beleidsagenda, wat ŉ direkte uitwerking op die brandstofprys het, sal uiteensit.”